पहाडका स्कुलमा विद्यार्थी संख्या चितवनमा भन्दा निकै कम हुन्छ । यही कुरा विकासका अन्य सूचकमा पनि लागू हुन्छ । डायमन्ड, स्कट र हरारीको साझा र नेपालका लागि उपयोगी हुने सोचलाई यसरी राख्न सकिन्छ– हाम्रा पुर्खा विशाल राज्य (मुख्य गरी भारतका) लाई छाडेर विविध कारणले नेपालमा बसेका थिए । उनीहरू अराजक थिए । यदि हामी अझै पनि हाम्रा पुर्खाले जस्तो छिमेकी राज्यदेखि पर र मुलुकभित्र पनि एकापसमा राम्ररी नजोडिएका ससाना गाउँमा बस्छौँ भने हामी अन्ततोगत्वा झन्झन् कमजोर हुँदै जानेछौँ । अब हामी मुलुकभित्र सडक र सहर निर्माणमा केन्द्रित हुनुपर्छ भने मुलुकबाहिर एक सभ्य मुलुकको समाज छ र त्यसको महत्वपूर्ण सदस्य हुनतिर लाग्नुपर्छ । दूरदृष्टि राखेर हेर्ने हो भने हाम्रो जस्तो मुलुकलाई ‘आइसोलेसन’ घातक कुरा हो ।
